Voorsitter van taxivereniging in Jhb doodgeskietArgieffoto Die Alexandra, Randburg, Midrand en Sandton-taxivereniging (Armsta) het Vrydag bevestig sy voorsitter en nog ŉ lid is in Marlboro, Sandton, doodgeskiet. John Mnisi, woordvoerder van Armsta, het gesê Themba Sam Budza en lid Fani Ramatfwane is doodgeskiet toe hulle onder polisiebegeleiding ná ŉ vergadering huis toe gery het. “Ons weet nog nie wat die motief van die skietery is nie. Ons verstaan die insittendes van twee motors het op hulle begin skiet. Die polisie was daar, maar het nie iets gedoen nie,” het Mnisi gesê. ŉ Derde lid van die taxivereniging is ook geskiet. Hy sterk aan in die hospitaal. Kapt. Kay Makhubela, woordvoerder van die polisie, het die skietery bevestig. “Twee persone is in Marlboro deur onbekende persone doodgeskiet. Die motief van die skietery is nog onbekend.” Hy het gesê dit is nog nie duidelik of dit taxigeweld of net bloot misdaad was nie. “Twee sake van moord en een van poging tot moord word ondersoek.”